Երբ Արևմուտքը որոշում կայացրեց տնտեսական պատժամիջոցներ կիրառել Ռուսաստանի Դաշնության նկատմամբ, երկրի նախագահ Վլադիմիր Պուտինը հայտարարեց, որ չնայած հեշտ չի լինելու, բայց այն նաև լավ առիթ է ներքին ռեսուրսներն իմի բերելու և սեփական ուժերը մոբիլիզացնելու համար: Նրա խոսքով` դա թույլ կտա ոչ միայն արտաքին ճնշումներին դիմակայել, այլև սեփական ուժերով նոր տնտեսություն զարգացնել: Այս ուղերձն, անշուշտ, ոչ միայն անծայրածիր ու հարուստ բնական պաշարներ ունեցող երկրին կարող է վերաբերել, այլև Հայաստանի նման համեստ չափեր և բնական պաշարներ ունեցող երկրներին: Այս օրերին, երբ մի կողմից մեր երկիրը կանգնած է նոր, արմատական, կամ, ինչպես որոշ վերլուծաբաններ են նշում` ներքին հեղափոխություն ենթադրող փոփոխության`` սահմանադրական բարեփոխումներ կատարելու շեմին, իսկ մյուս կողմից դեռևս քննարկումների փուլում է երկրի գլխավոր տնտեսական փաստաթուղթը` 2016 թ.-ի բյուջեի նախագիծը, պարզից էլ պարզ է դառնում, որ հաջորդ տարին բավականին լարված է լինելու և իշխանությունների, և´ քաղաքական կուսակցությունների, և´ ինչու չէ` հասարակության համար: